
প্রকাশ : ১৯ জুন, ২০১৪
গোলটেবিল বৈঠকে বক্তারা
'অপরাধপ্রবণ'রাজনৈতিক শাসন বাড়ছে নগর সরকারে
নিজস্ব প্রতিবেদক
"নগর সরকারের সঙ্গে আইনশৃঙ্খলা রক্ষাকারী বাহিনীর সমন্বয়হীনতার কারণে 'অপরাধপ্রবণ' রাজনৈতিক শাসন বাড়ছে। এর পেছনে রয়েছে কেন্দ্রীয় সরকারের একনায়কতান্ত্রিক মনোভাব ও আমলাতান্ত্রিক জটিলতা। ফলে রাষ্ট্রীয় জীবনেও অপরাধপ্রবণ রাজনীতিক শাসন শক্তিশালী নিয়ামক হিসেবে দেখা দিতে পারে।"
গতকাল বুধবার বিকেলে রাজধানীর মহাখালীর ব্র্যাক সেন্টারে আয়োজিত 'নগর পরিস্থিতি : নারায়ণগঞ্জের নগর শাসন পুনর্ভাবনা' শীর্ষক এক গোলটেবিল বৈঠকে বক্তারা এসব কথা বলেন। ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্ট (বিআইজিডি) বৈঠকের আয়োজন করে।
বিআইজিডির নির্বাহী পরিচালক ড. সুলতান হাফিজ রহমানের সভাপতিত্বে গোলটেবিল বৈঠকে প্রধান অতিথি ছিলেন নারায়ণগঞ্জ সিটি করপোরেশনের মেয়র ডা. সেলিনা হায়াত আইভী। এ ছাড়া আরো বক্তব্য দেন তত্ত্বাবধায়ক সরকারের সাবেক উপদেষ্টা ড. হোসেন জিল্লুর রহমান, স্থানীয় সরকার বিশেষজ্ঞ ড. তোফায়েল আহমেদ, স্থপতি মোবাশ্বের হোসেন, বিআইজিডির গবেষণা সমন্বয়কারী ড. ফেরদৌস জাহান, গবেষণা সহযোগী মো. সিরাজুল ইসলাম, নিয়াজ আহমেদ প্রমুখ।
বৈঠকে সেলিনা হায়াত আইভী বলেন, কেন্দ্রীয় সরকারের উদাসীনতার কারণে স্থানীয় সরকার শক্তিশালী হচ্ছে না। এর পরও সীমিত ক্ষমতার মধ্যে যতটুকু সম্ভব সাধারণ মানুষের সেবা দিয়ে যেতে হচ্ছে। নারায়ণগঞ্জের মতো সারা দেশের চিত্র একই রকম।
সরকার স্থানীয় পর্যায়ে ক্ষমতা প্রদানে রাজনৈতিক পক্ষপাতদুষ্ট বলে মন্তব্য করেছেন হোসেন জিল্লুর রহমান। তিনি বলেন, 'রাজনৈতিক পক্ষপাতদুষ্টতার কারণে স্থানীয় পর্যায়ের উন্নয়ন থমকে দাঁড়িয়েছে। আমলাতান্ত্রিক জটিলতা ও সামাজিক দায়বদ্ধতার অভাবে স্থানীয় সরকারের ক্ষমতা দুর্বল হয়ে পড়েছে।'

